Papersnake/gushiwen huggingface dataset:
见尹公亮新诗，偶赠绝句
白居易（唐代）

袖里新诗十首馀，吟看句句是琼琚。

如何持此将干谒，不及公卿一字书。
和裴相公道中赠别张相公
王建（唐代）

云间双凤鸣，一去一归城。鞍马朝天色，封章恋阙情。

日临宫树高，烟盖沙草平。会当戎事息，联影绕池行。
高阳台 水流云在舫主人王蕊仙诔词，石君倩作
萧恒贞（清代）

风絮难团，波萍易碎，吴艭梦断而今。打桨江头，十年弹指光阴。

啼莺散后垂杨老，惹词人、泪浣离襟。更谁堪、钗语盟寒，镜约愁深。

颦眉恰似初三月，奈修娥乍见，偏促西沉。榻雨釭花，等闲凉到鸳衾。

霜潮瘦尽鱼笺冷，怕思量、侬也难禁。怎消它、薄劣春怀，闷损秋心。
送刘谷
李郢（唐代）

村桥西路雪初晴，云暖沙干马足轻。寒涧渡头芳草色，

新梅岭外鹧鸪声。邮亭已送轻车发，山馆谁将候火迎。

落日千峰转迢递，知君回首望高城。
同永叔和介甫昭君曲
刘敞（宋代）

汉家离宫三十六，宫中美女皆胜玉。昭君更是第一人，自知等辈非其伦。

耻捐黄金买图画，不道丹青能乱真。别君上马空反顾，朔风吹沙闇长路。

此时一见还动人，可怜怏怏使之去。早知倾国难再得，不信傍人端自误。

黄河入海难却来，昭君一去不复回。青冢消摧人迹绝，惟有琵琶声正哀。
枕上偶成在首
杜范（宋代）

春动边声虏计狂，淮流据断架浮梁。
雨师怒烈风云阵，定报惊奔尽犬羊。
过桃川万寿宫二首 其二
王阮（宋代）

瓮子洞头魂黯黯，桃川山上目悽悽。自怜终失邯郸步，不是重来旧路迷。
酬剑守王嘉锡郎中
赵抃（宋代）

登科三十四年春，五百人中有几人。顾我虚名惭过分，得公佳句读惊神。

初疑暗里双珠掷，自喜怀间万玉陈。预卜铃斋论仕契，入关聊为驻车轮。
拟古十九首 其五 西北有高楼
姚光虞（明代）

高楼一何高，岧峣乃百尺。绮疏凌层霄，飞甍临广陌。

其中多佳凌，一一倾城色。弦歌发新声，宛转谐金石。

馀响入青云，高唱娱日夕。往来道旁者，岂无知音客。

安得褰衣裳，和歌于其侧。日暮门墙外，伫望空叹息。
杂诗十首 其一
王祎（明代）

古人不可见，古月还至今。每因古时月，得见古人心。

月即有圆缺，心非有存没。将心与月比，光明祗如一。
咏南山诸胜 萨埵石
杨杰（宋代）

解虎锡常闲，饲虎石常在。亡躯度有情，清风几千载。
昆山陈伯康筑亭山巅杨边梅过之题曰玉山高处且为赋诗命郭羲仲刘景仪及余和之
谢应芳（元代）

神仙中人铁笛老，爱尔玉山双眼青。玉山高处拄手杖，铁笛醉时围内屏。

天生丹穴凤为石，东望黑洋鲲出溟。人杰地灵风物美，绝胜西蜀子云亭。
次韵相之见过
周紫芝（宋代）

寒欺玉树雪横斜，遥想诸郎拟玉华。更借蟾蜍千里月，细看薝卜一林花。

公名已在曹刘上，我辈裁堪屈宋衙。闻道高轩开二妙，竹坡犹有雪煎茶。
金丹诗四十八首 其二十三
张继先（宋代）

劳生扰扰疾如风，急杀三彭及五虫。不使狐狸侵药灶，须教龙五守真空。

鼎中宝物时添火，腹内婴儿貌转丰。善女善男寻此语，莫贪花酒堕迷中。
秋夜宿严维宅
皇甫冉（唐代）

昔闻玄度宅，门向会稽峰。君住东湖下，清风继旧踪。

秋深临水月，夜半隔山钟。世故多离别，良宵讵可逢。
病中闻梅二南归
欧阳修（宋代）

闻君解舟去，秋水正沄沄。
野岸旷归思，都门辞世纷。
稍逐商帆伴，初随征鴈群。
山多淮甸出，柳尽汴河分。
楚色芜尚绿，江烟日半曛。
客意浩已远，离怀宁复云。
宣城好风月，归信几时闻。
再用牛典簿韵
林弼（明代）

万里同归望虎关，三秋清赏爱龙山。白云黄叶西风外，翠壁丹崖夕照间。

逸少述文誇盛集，醉翁作记叹苍颜。尊中有酒且须尽，身后留名总是閒。
赤城
洪适（宋代）

平生几读兴公赋，今日霞标对赤城。此是南门入山路，山祇乞我一番晴。
将入匡庐留别诸同学
释今印（明代）

自昔无家受馆餐，如今行脚不为难。身如落叶东西泊，心共浮为淡泊安。

芳草有情遮远道，麻衣无泪别江干。十年始醒溪山梦，斗觉辞君两胁寒。
颂古四十四首
释法泰（宋代）

高楼美女一双双，各向琼窗坐玉床。
绣出鸳鸯呈似了，金针深插锦香囊。
八声甘州 饯帅阃张仲渊外郎 先福建帅府
袁士元（元代）

又西风、吹动塞云飞，碧天倚清秋。拥长亭祖席，斜阳旗影，枫叶江头。赞画雄藩三载，莲幕更风流。愧我黄尘客，拂袂从游。记取环峰亭下，问元戎战舰，巧运机筹。共轻裘缓带，坐看瘴烟收。念平生、棱棱英气，称沙堤、近侍骤骅骝。须知道、月明千里，人在瀛洲。
喜迁莺（自池阳泛舟）
李纲（宋代）

江天霜晓。对万顷雪浪，云涛氵弥渺远岫参差，烟树微茫，阅尽弥来人老。浅沙别浦极望，满目余霞残照。暮云敛，放一轮明月，窥人怀抱。

杳杳。千里恨，玉人一别，梦断无音耗。手捻江梅，枝头春信，欲寄算应难到。画船片帆浮碧，更值风高波浩。几时得向尊前，销却许多烦恼。
次彭应之餐雪韵
朱熹（宋代）

雪水瀹清茗，自谓绝世清。终然犯烟火，况复劳煎烹。

岂如午霁馀，探此竹外楹。柘浆发甘和，宝盌凝寒晶。

心胸既清凉，齿颊亦锵鸣。吞腥期永谢，饮玉希长生。
碧虚观
张诩（明代）

碧云锁断此青山，遥望琳宫杳霭间。青牛过去遗道德，黄鹤飞霭问大还。

却笑捕风遗玉舄，何如束帛走商山。今人点检前人事，依旧邯郸梦未阑。
赋南墅竹
卫宗武（宋代）

物得气之清，钟秀莫如竹。
是谓东南美，群植可奴仆。
虚心而独东，劲节不囘曲。
傍屋著数插，能洗尘万斛。
截之作凤鸣，雌雄相配六。
杀以为汗青，奚啻十年读。
有体兼有用，迥异凡草木。
骚人互题品，国风尝纪录。
子有步仞丘，殆类筼筜谷。
老筠依云根，错出胜千陆。
矫虔相长雄，高下森东玉。
霏霏雾滴翠，滟滟浪翻绿。
蟠根龙蛇走，密叶鸾凤蹙。
林飚振微响，环佩声戛触。
琐碎流金辉，霁晓弄清旭。
熙阳发菁花，婀娜舞桂纛。
滋萌长云仍，一一锦绷束。
火轮行长空，炎歊暑方酷。
枕簟入幽深，洒若寒露沃。
秋月映婵娟，清影夜相属。
岁寒交胜友，南枝花倚伏。
四序景无涯，风月任追逐。
人谓小渭川，我忝共淇澳。
邀朋对此君，岂惜醉醽醁。
七贤迹已远，遗响犹可续。
冰雪生襟袖，云烟散毫牍。
只欠与可俦，写入鹅溪幅。
清平乐
孙惟信（宋代）

秋娘窗户。梦入阳台雨。小别殷勤留不住。恨满飞花落絮。

一天勤月檐西。马嘶风拂罗衣。分付许多风致，送人行下楼儿。
老妇叹镜
王建（唐代）

嫁时明镜老犹在，黄金镂画双凤背。忆昔咸阳初买来，

灯前自绣芙蓉带。十年不开一片铁，长向暗中梳白发。

今日后床重照看，生死终当此长别。
满庭芳·仙吕已生
佚名（宋代）

仙吕已生，真才方产，较迟五日差强。谁知天意，孕秀待储祥。秋水精神玉骨，向妙龄、富妙文章。高轩过，儒林独步，腾踏趁飞黄。玉堂。金马客，蓬莱事业，花掖圭璋。更词科卓冠，时号无双。大展经纶有日，须恬退、待趣曹装。称觞处，西山风月，南极老人昌。
题金道士丹室
王称（宋代）

石洞扫烟霞，仙坛覆落花。人间寻鹤侣，天上驻鸾车。

瑶圃桃成实，金盘枣似瓜。待予休物累，从尔问丹砂。
谢顾新之惠绿萼梅
顾璘（明代）

阆苑仙人萼绿华，天风吹送蔡经家。烟纨夜透冰肌白，正映西墙素月斜。
凤凰台
黄度（宋代）

江淮表里拱神州，底事干戈不肯休。
试上凤凰台上望，定山尽处是瓜洲。
平津
朱槔（宋代）

西风扶病上江楼，老眼凄迷一色秋。
帆影戛云追断雁，角声吹月舞潜蚪。
栽培白业初无路，点检青山始欲愁。
左海此中才咫尺，何年烟雨解扁舟。
可诗斋夜集联句
顾瑛（元代）

今夕乃何夕，岁律已云暮。更长灯烛明，夜冷冰雪冱。

滕六巧荐瑞，封姨怒相妒。簪盍各尽欢，杯行不知数。

肉台春笋纤，法曲冰弦度。红泪泣风蜡，翠烟积春雾。

鼎沸雀舌烹，酒泻龙头注。咿嘤啭莺喉，蹒跚躅鹅步。

燕谑落语阱，驱驰慨行路。计穷酋授首，车坠费诛屦。

风尘闇城郭，稼穑罄场圃。忧倾漆室葵，啖分懒残芋。

天王狩河阳，奸臣拒官渡。济时风云会，旷世龙虎遇。

前席宣室徵，下诏轮台布。凯奏杕杜诗，谏讽校猎赋。

干羽舞两阶，歌谣誇五裤。时清仰皇泽，会少忆良晤。

春冰破微甲，夜月照寒素。云间鹤鸣陆，吴下书惟顾。

瘦袁髯似戟，短于腹如瓠。张也乡曲英，秦亦廊庙具。

孔问郯子官，杜赏已公句。暌违念契阔，茗艼写情愫。

冉冉叹驹驰，营营笑蚊聚。浮生草栖尘，虚名日晞露。

嗟彼噂𠴲徒，有此和乐孺。用继石鼎联，聊以识所寓。
浣溪沙 普陀化雨学校前观海，得海水忘机潮撼岸七字。归后足成此调，即以题校长宽融师题名册
杨玉衔（清代）

佛狗生来性本同。缁衣无那染尘红。惊人赖有一声钟。

海水忘机潮撼岸，虚空无滓夜生风。沈吟羲易警悾憧。
湖上晚归寄诗友
陈师道（宋代）

功名违壮志，戒律负前身。
刘德长欺客，王融郤笑人。
残年增受岁，病眼怯逢春。
杖屦知何向，知公未厌频。
厌金杯　吴山雪望
沈谦（清代）

山接荒城，沙昏断浦。倚危栏、江天欲暮。六花纷绕，扑面更沾衣，难挥去。

似我离情最苦。

兽烟不断，貂锦添寒，恰又是、潮生风怒。素车白马，人道子胥魂，公莫舞。

一醉愁销万古。
黄帐干琴一张云澄心堂旧物也因以次韵 其一
韩淲（宋代）

江南书院初图霸，乃斲清琴尔许精。却忆焦桐裁爨下，要知徽外是真情。
寄题阳武宰王安之庆丰亭
梅尧臣（宋代）

官为人父母，身自奉其亲。
结宇後园中，散步以怡神。
寒温後所後，朝夕馈尔珍。
诸孙同在傍，嬉戏情各均。
庭下香草秀，梁中乳鸟驯。
乳鸟名日乌，反哺岂不仁。
香茶名曰兰，相袭使之纫。
二物已可知，百里风俗淳。
唐禅社首乐章·顺和
贺知章（唐代）

至哉含柔德，万物资以生。
常顺称厚载，流谦通变盈。
圣心事能察，增广陈厥诚。
黄祇僾如在，泰折俟咸亨。
送钱易
杨亿（宋代）

霜叶飞梁苑，风樯指上饶。
江山应有助，别恨寄兰苕。
自遗
赵复（元代）

醉乘鸾驭到仙家，彩笔云笺赋落霞。老去空山秋寂寞，自锄明月种梅花。
怀东嘉先生因诵老坡今谁主文字公合把旌旄作
喻良能（宋代）

苏公亦有言，公合把旌旄。
庶使湛辈名，亦与岘山高。
赠苏轼兄弟
刘巨（宋代）

惊人事业传三馆，动地文章震九州。
老夫欲别无他祝，以愿双封万户侯。
偶书
黄庚（元代）

频年踪迹堕江湖，三径荒苔忆旧庐。
身老方知生计拙，家贫渐旧故人疏。
松薪拾去朝炊黍，渔火分来夜读书。
怨鹤惊猿应待我，台山何日赋归欤。
题尚书郁公心远楼
夏原吉（明代）

不羡齐云与摘星，小楼数尺自经营。琴书有趣天君泰，车马无经地位清。

翠剪松云来几席，香飘花雨度轩楹。南山况是多佳气，相对悠然万境明。
白日偶无客青山长对门 其五
韩淲（宋代）

朝市无遗音，丘园有绝迹。蓬茅晏不开，才开待迎客。
同王十七庶子李六员外郑二侍御同年四人游龙门有感而作
白居易（唐代）

一曲悲歌酒一尊，同年零落几人存。世如阅水应堪叹，

名是浮人岂足论。各从仕禄休明代，共感平生知己恩。

今日与君重上处，龙门不是旧龙门。
云岑
姜特立（宋代）

云岑抱秋阴，水木起夜色。
原野渐萧条，田禾卷阡陌。
乐庵李先生居南床论张同知不行挂冠而归赋二
马先觉（宋代）

高人摆尘鞿，厉俗非小补。
朝来漉酒巾，谈笑易珪组。
百年全始终，一节照今古。
回首声利场，车轮正旁午。
三犯渡江云（旧平声，今入入声，为竹友谢少保寿）
陈允平（宋代）

风流三径远，此君淡薄，谁与伴清足。岁寒人自得，傍石锄云，闲里种苍玉。琅玕翠立，爱细雨、疏烟初沐。春昼长，秋声不断，洗红尘凡俗。

高独。虚心共许，淡节相期，几人闲棋局。堪爱处，月明琴院，雪晴书屋。心盟更许青松结，笑四时、梅矾兰菊。庭砌晓，东风旋添新绿。
五月十三日偶成
陈必复（宋代）

富贵真同一蚁丘，宠荣多处独多忧。
静观草木自生意，晚爱溪山多胜游。
竹岂有情那得醉，鸡宁解语亦能愁。
纷纷数子成何事，只合求田问舍休。
庐山寻灵纪不遇
贯休（唐代）

久别稀相见，深山道益孤。叶全离大朴，君尚在新吴。

钟嗄声飘驿，山顽气喷湖。留诗如和得，一望寄前途。
和前人韵赋昌溪洞口
阳枋（宋代）

洞口天容黯，灵宫暂洁斋。
中宵轻霡霂，向晚卷云霾。
岩削苍璆璧，峰攒碧玉钗。
水花纷迸峡，石乳溜垂岩。
喷浪迟归舫，穿涛急去{上竹下泊换卑}。
布飞千丈直，屏立半空排。
木任岩藤束，花从涧草埋。
高猿枝袅袅，幽鸟韵喈喈。
亭午烟光冷，深春风色飁。
便疑与世隔，直与洞仙偕。
意得诗偏好，情间乐可涯。
寄言轩冕客，名利莫装怀。
桂花
程公许（宋代）

雨花那得著衣裾，遍界香分佛饭余。
金粟如来元一点，横陈妙供尽从渠。
皇帝閤春帖子 其一
胡宿（宋代）

三元凤历当春始，万寿龙卮进御前。綵胜朱幡宜此日，金枝玉叶庆新年。
送峨嵋僧清源时源请有檀香佛刻镂甚精
袁宏道（明代）

师从峨嵋来，往返经几宿。兹山闻最高，几许到天竺。

师行遍天下，无乃是神足。竦身入梵宫，镂此旃檀佛。
水调歌头·小队旌旗出
吴潜（宋代）

小队旌旗出，画鷁倚嵩竹。青秧白水无际，中有一犁耕。听得田翁相语，今岁时年恰好，眨眼是秋成。老守何能解，持此报皇明。望家山，千里外，楚云平。良田二顷，非村非郭枕柴局。况有檐林香透，更有杨堤阴合，魂梦每宵征。巴得西风起，吾亦文前程。
石菖蒲赞
孙作（明代）

石斗其根，瓦齧其节。苦而瘠不遁其贞，郁而苍不昧其洁。

不汶汶于风尘，不矫矫于霜雪。岂其与道逍遥，故能坚齿发而寿岁月也耶。
送人游姑苏
张良臣（宋代）

儿时吾亦寄君州，细细听君说旧游。
处处绿波通酒巷，女郎多在采菱舟。
送程岘坡过扬州
郑会（宋代）

轻衫湿雨过淮东，鹤背功名酒一中。
歇马不须寻古事，隋家陵树正秋风。
过桃花洞田家留饮
郑樵（宋代）

偶促沼渚过山家。灼灼桃花噪暮鸦。
是处竹篱环草屋，人间鸡黍话桑麻。
抱琴静听涛声急，对酒閒观月色奢。
可笑南阳刘子骥，欲寻风土滞京华。
送安同知赴阙五首
魏了翁（宋代）

当年匣剑授彬时，都在将军颐指麾。
谁者纷纷容易取，高皇约束变更为。
邵阳赵节斋史君同黄季玉以合江亭三字分韵
戴复古（宋代）

万里清秋景，都归乎此亭。
光阴几今古，天地一宫廷。
澬水东西白，梅山表里青。
登临生酒兴，欲醉又还醒。
厅斋消夏 其三
黄家鼎（清代）

竞传唐俭是奇材，局面翻新自主裁。露布已令神鬼泣，玉书曾见凤麟来。

棘门布置成儿戏，木子猖狂本罪魁。痛惜浃辰田海变，天心人事费疑猜。
挽陈提举
赵善括（宋代）

持斧威全振，分符盗易歼。
真祠方赐逸，荣养遽难淹。
许国心如在，绳家法正严。
莫悲才不尽，祥览卧寒苫。
水调歌头
林淳（宋代）

疏水绕城郭，农利遍三山。使君重本，雅志初不在游观。化出玉壶境界，挥洒锦囊词翰，笔下涌波澜。天巧无馀蕴，意匠自舒闲。

拥鳌头，民间乐，颂声让。养花天气，云柔烟腻护朝寒。桃李满城阴合，杨柳绕堤绿暗，幽鸟语间关。似诉风光好，留与后人看。
挂席过鄱阳　癸酉北征之作
郭之奇（明代）

挂席过鄱阳，匡庐压湖内。舟行二十日，一与名山对。

弥旬风雨二，及此霁光贷。陵峦宿浮阴，绝顶舒叆叇。

豁然峙澄流，近遥有馀态。出自珠玑口，苍然青壁块。

倏忽暂逢迎，历历诸峰剀。插石拂层穹，积林吞众薆。

紫氛生其上，将无白日碍。下飞瀑布泉，潈射奔空溃。

洒落云天珠，势向扁舟碎。举头一挹之，烟颜坐可靧。

而我览胜怀，初符宿所爱。敢云默祝开，晴明我适逮。

虽云望中游，眼到身应在。云间意自清，尘外胸无退。

灵秀远相披，况与明湖载。因知造物奇，以湖作山配。

二三百里中，依依如襟佩。横侧一舟行，千岭争向背。

日暮征帆遥，杳然波上黛。
送王循道赴省试四首 其四
孙觌（宋代）

殖绰拜勇爵，儒冠堪溺中。可怜毛锥子，譊譊尚争雄。

夫君口击赋，陈言贱雕虫。行以立谈间，可折万里冲。
和人子夜四时歌
李复（宋代）

缲丝丝缕长，当窗纤流黄。
纤纤弄龙杼，不作舞衣裳。
裁缝付边使，岂待见秋霜。
送季言弟还锡山省先垄四首 其一
李纲（宋代）

四年谪去远桑梓，万里归来纷甲兵。却恨此身方抱病，扫坟不与汝同行。
士颖弟作真率会次韵
楼钥（宋代）

何羡祖希情好隆，朱陈累世意交通。
舅甥巾屦频相接，兄弟樽罍喜更同。
参坐幸容攻愧子，主盟全赖适斋翁。
日来愈得清闲趣，斗酒不妨时一中。
送林知录
刘克庄（宋代）

狗监知才子，雌堂惜上宾。
归船载画重，清俸买书贫。
已作扶犁叟，难留拄笏人。
洛英如见问，为说卧漳滨。
丁丑咏春偶成
杨简（宋代）

天造慈湖迥出尘，无冬无夏只长春。
四山桃李围新锦，一邑风光让绝伦。
涧水檐旁谈妙理，山禽柳外说天真。
杏坛无限难传意，付与凭栏寓目人。
戊子元旦四首 其三
程素绚（清代）

堂前缓步祝芳辰，小婢随行笑语亲。一路梅开春有色，六街门掩昼无尘。

灵尨当户知吠客，寒雀窥帘不避人。忽报姑家夫婿到，忙从窗里暗藏身。
被诏考制科呈胡武平内翰三首
王珪（宋代）

奉诏金门草圣题，平明趋过殿西墀。
宫床赐笔宣名早，赭案焚香上策时。
朝论只应收俊杰，皇心非不监安危。
玉堂词客承恩久，几度曾来醉御卮。
东汉高士咏十四首 其十四 法真
张雨（元代）

逃名名我随，避名名我追。去去南北山，与世从此辞。
和子瞻自徐移湖将过宋都途中见寄五首 其一
苏辙（宋代）

东武厌尘土，彭门富溪山。从兄百日留，退食同跻攀。

轻帆过百步，船底惊雷翻。肩舆上南麓，眼界涵川原。

爱此忽忘归，愿兄且三年。我去已匆匆，兄来亦崩奔。

永怀置酒地，绕郭多云烟。
范参政自建康得资政宫祠六诗寄呈
赵蕃（宋代）

细思不是乞身难，政为贫贤不放閒。
奏疏比闻频叩阙，诏恩今见许还山。
颂古十六首
释心月（宋代）

北山高处望乡关，一度登临一解颜。
目力穷边无限意，应难写向画图间。
赠别褚山人
高适（唐代）

携手赠将行，山人道姓名。光阴蓟子训，才术褚先生。

墙上梨花白，尊中桂酒清。洛阳无二价，犹是慕风声。
送项使君季约二首
刘克庄（宋代）

但见两眉颦，何曾一馔珍。
节如僧更苦，家比郡尤贫。
琴鹤均为赘，莼鲈颇切身。
荡山有来雁，莫惜寄声频。
戏成
晃冲之（宋代）

长夏轩窗倚碧岑，人间尘土莫相侵。
榴花不得春风力，颜色何如桃杏深。
安福界上远山之巅樵者颇众而山色如墨盖烧余
赵蕃（宋代）

日上野烧没，云端樵路分。
猿猱同矫矫，斤斧竞纷纷。
有妇能供饷，携篮更采芹。
田桑虽未动，尔事亦云勤。
春日田园杂兴
陈文增（宋代）

熙熙垅亩扇和风，簇簇人烟野色浓。
培溉桑麻沿汲路，经行齐麦省耕农。
饮牛润暖山摇影，接果枝青藓拆封。
酒熟花香村欲社。芒鞵藤杖似从容。
送师相陈大观文
喻良能（宋代）

黄童白叟走踆踆，总向城边拥去轮。
愿为此邦聊小驻，公归谁作万家春。
踏莎行
王以宁（宋代）

我自山中，渔樵冷族。一丘一壑平生熟。朅来江海寄余生，心兵语阱频奔北。

九里灵河，十分光烛。分辉借润须邻曲。柳家兄弟莫瞋人，狂奴小户元低促。
暮春戏赠樊宗宪
鲍溶（唐代）

羌笛胡琴春调长，美人何处乐年芳。野船弄酒鸳鸯醉，

官路攀花騕褭狂。应和朝云垂手语，肯嫌夜色断刀光。
迎春乐 立冬三易居，仍润安里，示芝婵
程颂万（清代）

润安冉冉三门地。从天鬻，文和字。够三年、巧称人意。

迎大妇，来偿你。

海角相望饶百岁。祝同抱、康强欢喜。要十发千千，发傍汝，闲梳剃。
示舍弟
董沛（清代）

寒雨潇潇对短檠，高楼永夜读书声。一门与尔兼师友，四海何人更弟兄。

谁信牛车传异事，几闻马磨托营生。德星堂外花无恙，愿祝春风护紫荆。
贺新凉 其一 题徐积余太守所藏渊雅夫妇合璧书前后赤壁赋，用易硕甫观察原调
吴重憙（清代）

双管看齐落。展缥缃珠联璧合，签标健药。天使明诚清照后，又签同心并萼。

挥洒到横江孤鹤。磨短麝煤残鼠尾，五百年闺阁无兹乐。

好爱惜，簪花格。

题襟叙为楞伽作。尽徜徉笔床砚匣，芦帘纸阁。子可传经妻写韵，清福人间不薄。

贤太守倡随相若。重认文通鸥画字，古今人合不烦绳削。

蝇附骥，墨重著。
自蓟北归
高适（唐代）

驱马蓟门北，北风边马哀。
苍茫远山口，豁达胡天开。
五将已深入，前军止半回。
谁怜不得意，长剑独归来。
挽张舍人安国四首
王阮（宋代）

近别逾旬朔，俄传讣问来。
初疑余子谤，渐沸使人猜。
竟作青黄木，终成犯怒雷。
数行衰泪尽，吾意独怜才。
拟孟东野闻砧 其一
许乃济（清代）

新寒昨夜至，户户传哀砧。秋风一万里，送入游子心。

不怨军门笳，不悲关塞笛。如何枕戈者，泪满征衣滴。
奉呈中叔仙翁觊永光和
毕仲游（宋代）

两君相得富家声，书字题诗别有名。健笔九分张长史，苦吟再产谢宣城。

门閒掩月居人少，木老凌风直舍清。顾我菲才空有愿，愿同吏隐过升平。
次王脩竹监簿送羽士过龙瑞宫
林景熙（宋代）

龙迎葱佩出珠宫，镜水凉生碧树中。崖裂千寻根到海，剑悬七尺气横空。

昼閒谩写琴三叠，晓发犹馀鼓一通。猿鹤无期云自在，人间何更有空同。
唐大飨拜洛乐章。归和
武则天（唐代）

言旋云洞兮蹑烟涂，永宁中宇兮安下都。

包涵动植兮顺荣枯，长贻宝贶兮赞璇图。
九月呈运使庐检院
项安世（宋代）

法官蒇事三灵格，山国休工万宝成。
虑使此时心暂展，丽谯高处眼增明。
搴帷正在煎萸俗，缀席何妨伴菊倾。
此会明年公莫问，赐来应有一枝荣。
寄张季文
杨慎（明代）

美人别我岁几华，碧草五见生天涯。东风东来飘锦字，忽如青天披云霞。

往年君向秣陵去，海梦横分溧阳树。今年君自滇池还，风光又隔点苍山。

佳期不得同携手，惆怅令人青鬓斑。
新笋
梅尧臣（宋代）

挑笋春雷後，晴坡过雨时。
何言江外早，已比洛阳迟。
园客自偷卖，主人那得知。
徒令养新竹，待与作藩篱。
雨中酬友人
卢纶（唐代）

看山独行归竹院，水绕前阶草生遍。

空林细雨暗无声，唯有愁心两相见。
蟋蟀
善住（元代）

西风吹蟋蟀，切切动哀音。易入愁人耳，难惊懒妇心。

寒灯孤馆外，秋雨古城阴。听极无由寐，终宵费苦吟。
居忧过祥制示辰长老
张方平（宋代）

流景无端隙驷驰，永怀顾复感慈闱。幸兹门外车马少，更复朝中书信稀。

衰飒颠毛素丝短，芒佯病眼乱花飞。舍西赖与招提接，时叩禅关话祖机。
海上
许景衡（宋代）

江阔浑无际，潮平更不流。鱼龙方鼓跃，凫鸭共沉浮。

别岸多云树，斜阳一钓舟。蓬莱如可到，当与子同游。
醉垂鞭·双蝶绣罗裙
张先（宋代）

双蝶绣罗裙，东池宴，初相见。朱粉不深匀，闲花淡淡春。
细看诸处好，人人道，柳腰身。昨日乱山昏，来时衣上云。
泛小(舟仑)二首
白居易（唐代）

水一塘，(舟仑)一只。
(舟仑)头漾漾知风起，(舟仑)背萧萧闻雨滴。
醉卧船中欲醒时，忽疑身是江南客。
船缓进，水平流。
一茎竹篙剔船尾，两幅青幕覆船头。
亚竹乱藤多照岸，如从凤口向湖州。
南柯子
袁去华（宋代）

秋晚霜初肃，江寒雾未收。西风吹老白苹洲。长笛一声、谁在水边楼。

带绿枨新破，真醇酒旋＿。簪花莫怪老人羞。直是黄花、羞上老人头。
春日五首 其四
周行己（宋代）

深院回廊春日长，晴丝冉冉暖浮光。五株恰似陶彭泽，满县愧尔潘河阳。
夜发军中
李益（唐代）

边马枥上惊，雄剑匣中鸣。
半夜军书至，匈奴寇六城。
中坚分军阵，太乙起神兵。
出没风云合，苍黄豺虎争。
今日边庭战，缘赏不缘名。
圆照寺
孙传庭（明代）

圆照旌幢望欲遮，我来空自问袈裟。㫋■寂寞香花冷，几杵疏钟撞晚霞。
金丹诗诀 其五十八
陈楠（宋代）

分明只在片言间，老去殊途有易难。先自刀圭言下悟，渐收九转大还丹。
塞上赠友
盛鸣世（明代）

一望黄云接虏尘，年年杨柳不知春。
解将白发窥明镜，纵使封侯也误人。
秋夜宿瑞象寺写怀
赵友直（宋代）

秋高天宇肃，草际霜华冷。
明月流清光，徘徊薜萝影。
予抱千古怀，其将为谁骋。
兴衰感人事，代谢悲流景。
长歌紫芝篇，醉卧赤松径。
斯亦聊且娱，荣华非所竞。
夜上隐居寺
唐求（唐代）

寻师拟学空，空住虎溪东。千里照山月，一枝惊鹤风。

年如流去水，山似转来蓬。尽日都无事，安禅石窟中。
湘泪竹管
钱惟善（元代）

黄陵庙前捐佩玦，龙影摇文织湘血。翠帷尘滴不乾云，湘水无声楚魂咽。

蛮娘弄作吴娥吟，五音嘹亮生枯节。一声直向天上闻，手挟飞仙挽秋月。

呜呜似向烟中语，十二螺鬟排律吕。黄鹤楼空人不还，断肠声里招神女。
孙志甫主簿挽词 其一
释道潜（宋代）

彼美荆岑玉，斯人实可俦。眉间见和气，皮里识阳秋。

夫子常称德，蓬山素并游。一官虽不寿，抚己亦何羞。
莫方伯子良与子云卿追饯松江道中留赠
王世贞（明代）

小舫飞觞不厌频，交情父子更谁真。青云未晓弹冠意，明月元多按剑人。

总是众知龙卧稳，也还身睹凤毛新。临岐一扇书双美，此日难教谢傅论。
忆陈氏旧寓
廖刚（宋代）

数间茅屋冷如冰，久住与人亦有情。最忆蟠轩新种竹，夜深谁与听秋声。
秋日古兰花十首
方回（元代）

一干一花山谷语，今兰不是古时兰。
重阳菊料千丝紫，隆准曾孙却解看。
花山寺
程楠（宋代）

雨过群峰翠谷飞，白云松径鸟声微。
山僧间卧鸣钟起，共话无生醉月归。
淳化中朝会二十三首 其一 又六变。
郊庙朝会歌辞（宋代）

荡荡无私世，巍巍至圣君。山河分国宝，日月耀人文。

厌浥凝甘露，轮囷吐庆云。正声兼大雅，洋溢应南薰。
幽州会同馆
汪元量（宋代）

六花飞舞下天衢，万里羁人心正孤。
收拾碎砖裨暖炕，掘穿平地结寒炉。
行厨日给官中粟，递驿时供塞上酥。
忽报传宣双敕使，王门今欲试齐竽。
有怀广文俞同年
虞俦（宋代）

宦游霜宿与风餐，环郭青山岂日盘。
馀暇每思亲丈席，新凉政喜入中单。
交情老去才方见，世事年来亦饱看。
颜色想君如李白，却疑明月满重栾。
句 其十三
曾肇（宋代）

文园渴疾正如酲，谁念流涎向侧生。
昭君冢
蒋吉（唐代）

曾为汉帝眼中人，今作狂胡陌上尘。

身死不知多少载，冢花犹带洛阳春。
县舍不种花惟栽楠木冬青茶竹之类因戏书七言四韵
欧阳修（宋代）

结绶当年仕两京，自怜年少体犹轻。伊川洛浦寻芳遍，魏紫姚黄照眼明。

客思病来生白发，山城春至少红英。芳丛密叶聊须种，犹得萧萧听雨声。
西园四首 其一
陆深（明代）

绿阴红雨大江头，远有三山近十洲。花外画轮莲叶棹，夜深灯火上西楼。
相逢吟
周权（元代）

客从郢中来，抗志青云表。持螯共拍浮，江远孤舟小。

寒夜潮气白，楚树晴乌早。酒阑起推篷，落月在西岛。
感遇
陆游（宋代）

我以善勉汝，汝谓出訾毁；置之不复言，意又不能已。
为善如筑台。
成功由积累，中休犹不可，况本无基址。
未言破万卷，日且读十纸，学虽在力行，要是从此始。
题吕花园草堂朱雀桥
刘炳（明代）

何处销残暑，城南茅屋幽。晚烟将野色，春树带江流。

爱竹从儿种，耽杯与妇谋。生涯成老圃，不是故时侯。
客历阳成同年率庵忆初园中秋酌桂
程云（清代）

叠石为山暮景寒，扶疏绕径此凭阑。百年月在尊前出，千里人来雨后看。

手泽不忘桑梓敬，鼻观岂受木樨谩。拂衣早遂初年志，难种江皋续蕙兰。
鄱阳周师禹求清轩雾斋诗二首 其一
王庭圭（宋代）

月入柴门夜色新，坐坚谈垒足佳宾。谁云老子兴不浅，政恐元规尘污人。
郊庙歌辞。释奠武成王乐章。奠币登歌
佚名（唐代）

管磬升，膻芗集。上公进，嘉币执。信以通，僾如及。

恢帝功，锡后邑。四维张，百度立。绵亿载，邈难挹。
正月十日临洮会宗明尚书克让王传
王祎（明代）

忆昔同朝日，仙班及屡陪。一从离禁禦，便以堕蓬莱。

人向客中老，春从天上来。边城且携手，母负酒盈杯。
送僧讲罢归山
唐求（唐代）

休将如意辩真空，吹尽天花任晓风。共看玉蟾三皎洁，

独悬金锡一玲珑。岩间松桂秋烟白，江上楼台晚日红。

依旧曹溪念经处，野泉声在草堂东。
王忠铭宗伯山房四咏 其四 桥头碧水
于慎行（明代）

石桥流水拍长堤，半似苕溪半剡溪。一自主人题柱别，年年春色灞陵西。
钱大参有和用韵谢之七首
曹勋（宋代）

天一地二数至七，开天之天识量疾。
荡然独立放全身，莫问诸方悉不悉。
祭猫
梅尧臣（宋代）

自有五白猫，鼠不侵我书。
今朝五白死，祭与饭与鱼。
送之於中河，{左口右兄}尔非尔疏。
昔尔啮一鼠，衔鸣遶庭除。
欲使众鼠惊，意将清我庐。
一从登舟来，舟中同屋居。
糗粮虽其薄，免食漏窃余。
此实尔有勤，有勤胜鸡猪。
世人重驱驾，谓不如马驴。
已矣莫复论，为尔聊郗歔。
恭鉴二禅人干浴镬求颂
释正觉（宋代）

大冶鎔金入范看，不嫌口阔肚皮宽。
得来妙触通身眼，净放光明赤肉团。
衲子落成俱受赐，檀那相助许投干。
底心试问楞严友，道契圆通只个般。
人月圆
杨无咎（宋代）

风和日蒲余烟嫩，测测透鲛绡。相逢且喜，人圆玳席，月满丹霄。

烂游胜赏，高低灯火，鼎沸笙箫。一年三百六十日，愿长似今宵。
答城中友人相勉求官
丘葵（宋代）

愁来自唱五噫歌，名利场中脚岂牢。
君看青衫求热炙，我怜赤岂有寒号。
鹤沾卫禄犹堪薄，松受秦封岂足高。
家在荻芦丛畔住，分当蓑笠钓江皋。
湘水飞云为徐廷用主事赋
吴俨（明代）

湘水有白云，飞飞无定止。朝从水东生，暮向水西起。

东西浩无涯，要不离湘涘。游子在长安，去湘八千里。

望云云不知，吾寄吾思耳。他山岂无云，吾亲不在彼。

湘水岂不遥，白云长恋此。朝暮望不休，变化安可拟。

或薄如轻绡，或积如结绮。或碎如衣穿，或乱如旗靡。

或如鸟翼张，或如鱼鳞比。或如马脱衔，或如车就轨。

或如神仙人，冠服尽奇诡。或如礼法士，弁冕而端委。

郁郁复纷纷，千里犹尺咫。高山不碍目，况乃隔城垒。

愿言借长风，吹我渡湘水。长风软无力，不能移步跬。

愿言随飞鸿，直入湘云里。飞鸿有长翮，我乃无短羽。

望之若可亲，即之又不迩。何日得依云，不以望为喜。

我作飞云篇，聊以代陟屺。
平安山吊吴制军
刘溱（清代）

朔雪寒风裂战袍，一军桴鼓手亲操。澶渊办贼成孤注，都督横江拥万艘。

堕水子颜空据马，濒危光弼竟抽刀。伤心十丈陈陶水，终古精魂咽怒涛。
笔
李峤（唐代）

握管门庭侧，含毫山水隈。
霜辉简上发，锦字梦中开。
鹦鹉摛文至，麒麟绝句来。
何当遇良史，左右振奇才。
念奴娇·瑑冰铸雪
曹勋（宋代）

瑑冰铸雪，赋神情天壤，无伦香泽。月女霜娥，直是有如许，清明姿色。细玉钗梁，温琼环佩，语好新音发。相逢一笑，桂宫连夜寒彻。应是第一瑶台，水晶宫殿里，飞升仙列。小谪尘寰缘契合，同饮银浆凝结。醉里归来，魂清骨醒，乍向层城别。晓风吹袂，冷香犹带残月。
秋夜送楚客
施闰章（清代）

酒尽暮江头，归心水急流。月明分手夜，风逐去帆秋。

客里添新鬓，浔阳忆故丘。前途君自爱，寒露满汀洲。
颂古一百二十一首
释宗杲（宋代）

直出直入，当面不识。
更拟如何，著甚死急。
怀梅水村十绝用张小山韵
赵必象（宋代）

邻墙砧杵送秋声，云掩香帏六曲屏。
灯下回文题未就，梅花明月一床冰。
山斋霜寒
郑刚中（宋代）

山斋仅容身，寒到不嫌窄。
小窗压茅檐，虚静自生白。
寂寥贤圣心，颠倒文书册。
限以一帘垂，中外尘事隔。
时於高树杪，野鸟翻冻翻。
南方得此冬，天用享孤客。
祗恐明朝晴，复作三春色。
长桥枫叶落，终有吴江忆。
题七星岩
释今回（明代）

郭北山南石似星，停云冉冉壑冥冥。含光不照诸天界，垂象长冥万古名。

竹阁月高空宇白，石湖春尽野蘋青。情知客路终归去，聊倚东风话翠屏。
颂古三十六首
释惟一（宋代）

老倒赵州无本据，翻手为云覆手雨，
觌面当机不覆藏，往往少人知落处。
知落处，是甚闲家具。
真州驿
文天祥（宋代）

山川如识我，故旧更无人。
俯仰干戈迹，往来车马尘。
英雄遗算晚，天地暗愁新。
北首燕山路，凄凉夜向晨。
读杨文贞公家世德录二首 其一
林大春（明代）

忠贞称世笃，家学本渊源。相业三朝重，书香奕叶存。

崧高生为国，宣召死衔恩。况是弘农后，清风可更论。
喜迁莺·晓月堕
李煜（五代）

晓月堕，宿云微，
无语枕凭欹。
梦回芳草思依依，
天远雁声稀。
啼莺散，馀花乱，
寂寞画堂深院。
片红休扫尽从伊，
留待舞人归。
齿落
刘克庄（宋代）

愈悲第二牙辞去，况我今亏第一牙。
嚼比牛饲衰毕现，豁如狗一丑难遮。
宴陈麟脯真虚设，庖进鱼{左月右肃}不必嗟。
岁晚鲁公惟食粥，断无仙骨饭胡麻。
寒雨
范成大（宋代）

何事冬来雨打窗，夜声滴滴晓声淙。
若为化作漫天雪，径上孤篷钓晚江。
试灯日侍亲游戒珠寺
慕容彦逢（宋代）

雪花新霁玉云閒，庆侍来游古蕺山。税驾且需明月上，捧觞徐戏綵衣还。

楼台灯火青冥外，市井笙歌缥缈间。膝下欢娱谁与共，棣华相对醉酡颜。
舟中作
陆游（宋代）

湖海飘然避世纷，汀鸥沙鹭旧知闻。
渔舟卧看山方好，野店沽尝酒易醺。
病骨未成松下土，老身常伴渡头云。
美芹欲献虽堪笑，此意区区亦爱君。
得东山居主人恋家不出因借戴希周渔乡居赋杂兴六首 其六
许及之（宋代）

借得渔乡住，清霜已著秋。丹枫如锦障，黄菊似钱流。

物理观诸妄，吾生等一沤。得閒闻健好，随寓且夷犹。
村居即事十首 其三
胡俨（明代）

日照园林草木新，眼前生意足怡神。竹根小笋留遮堑，墙角枯株析作薪。

无事自寻颜子乐，有蔬莫笑庾郎贫。幽居好似王官谷，未必今人非古人。
和蟫窟棉兰移居韵 其四
施士洁（清代）

欲寻净土羼遗民，奈此泥犁黑劫沦。东海昔年迟蹈我，北山今日恐驱人。

坡翁抵死居无竹，老子平生患有身。万古阎浮诗冢在，蘧庐天地一微尘。
甲申正月答昌甫见寄韵代书
陈文蔚（宋代）

负米尝漂迹，关心为倚门。尽欢惟啜菽，奉旨屡空尊。

温剂劳分给，新诗且记存。开缄细吟讽，小立近黄昏。
忆过润州
李绅（唐代）

昔年从宦干戈地，黄绶青春一鲁儒。弓犯控弦招武旅，

剑当抽匣问狂夫。帛书投笔封鱼腹，玄发冲冠捋虎须。

谈笑谢金何所愧，不为偷买用兵符。
思归二首
苏辙（宋代）

汝南百日留，走遍三男子。
思归非吾计，聊亦为尔耳。
行装理肩非，客舍卷床笫。
儿言世情恶，平地风波起。
舟行或易摇，舟静姑且已。
匏系虽非愿，蠖屈当有俟。
老人思虑拙，小子言有理。
晨炊廪粟红，晓市淮鱼美。
索居庖无人，归去迎伯姊。
终岁得安闲，幽居无彼此。
李斛峰尚书挽诗 其三
林希逸（宋代）

中朝更几局，鸣世独铮铮。奏疏如山稿，哀笳何处声。

虽孤岩石望，何损斛峰名。应有遗书富，何时见集行。
正月四日燕饮江氏
刘攽（宋代）

献岁发春阳，青炜焕城邑。群公三朝暇，冠盖如云集。

主人高阳老，馔客素丰给。开门陈壶觞，从使来者入。

春盘具柔蔬，香稻进玉粒。高谈剧倾波，纵饮甚啜汁。

战棋效军实，度曲俪风什。欢穷罍不空，顾惜驰景急。

东风卷初雨，泱漭天地湿。震雷动龙蛇，稍复离幽蛰。

而我独何为，无闻既三十。人生行乐尔，身外非所及。
四月上澣日同寮约游西湖十绝
张镃（宋代）

茭葑茸茸展翠毡，六桥分舞燕翎纤。
撑船捷出苍湾去，要看山围玉镜奁。
甘州 答漱泉玄武湖见怀之作，即用其韵
冯煦（清代）

去南鸿、影里望江城，秋色向人明。算衰杨断岸，枯荷残溆，曾照星星。

还共探春湖上，单舸蹙霜棱。负了沤家约晓日渔罾。

为报北来何事，只酒边芒角，消尽吴菱。梦淮东旧迹，烟草一程程。

又临醒、白沙如雪，问荒山、疲马几时乘。君归也，灯前疏雨，且觅初酲。
风流子 游惠山秦园
曹亮武（清代）

二泉亭最好，分流处、日夜洗云根。况翠叠青山，入帘滴滴，云移春水，映树鳞鳞。

还堪羡、酒旗无数飏，鸟语不时闻。此日园丁，休嫌野老，隔年梅蕊，应认王孙。

从来繁华地，重留恋，倍觉香雾氤氲。一带朱阑拂柳，画槛萦人。

被金尊促起，数声檀板，钿车送到，几队罗裙。且自牵船竟去，莫待销魂。
新开北原
张耒（宋代）

山深草木多，春夏废翦剔。
北原有高溪，经岁不蹑屐。
阴根走重险，飞蔓密如织。
交柯不容鸟，老枿顽若石。
由兹废登眺，幽致莽萧瑟。
杖藜每独往，驻立为叹息。
穷秋九月衰，霜过万叶赤。
北风始驱除，蒙翳遭搏击。
乘时集吾徒，斤斧必谨饬。
攀缘穷翦伐，上下恣搜剔。
霜芒落劲节，巨劚剖坚植。
蛟龙脱鳞须，犀兕遗骨革。
薪蒸不足道，椽栋固委积。
纷纭一日劳，既暮岩薮辟。
寒篁露幽翠，佳木呈秀色。
高台忽平敞，快步失荆棘。
巉巉女几峰，次第见晴碧。
遥村暮烟合，乌鸟寒寂历。
纵横目前景，指顾归咫尺。
兹焉遂忘返，渐可携尊席。
人间有能事，功效在勤力。
恶深当痛治，秽尽善斯得。
经年滞穷谷，庶以娱朝夕。
题诗寄初终，抚事心有激。
东阳溪中赠答二首·其一
谢灵运（南北朝）

可怜谁家妇？缘流洒素足。
明月在云间，迢迢不可得。
蝶恋花 其一
陈允平（宋代）

谢了梨花寒食后。剪剪轻寒，晓色侵书牖。寂寞幽斋惟酌酒。

柔条恨结东风手。

浅黛娇黄春色透。薄雾轻烟，远映苏堤秀。目断章台愁举首。

故人应似青青旧。
次韵仇仁近暑中二首 其一
方回（元代）

初减官河几许深，向来惟恐百城沈。晴阶近喜收檐滴，暑屋殊嫌乏树阴。

妾妇齿牙工斗阋，比邻疟疠厌呻吟。悬知壮士无颜色，赖有同心可断金。
菩萨蛮·落花迤逦层阴少
沈蔚（宋代）

落花迤逦层阴少，青梅竞弄枝头小。红色雨和烟，行人江那边。
头花都过了，满地空芳草。落日醉醒问，一春无此寒。
颂古五十三首
释文礼（宋代）

舍尽家财与己财，只将真法供如来。
当初一路今何在，触目灵山翠作堆。
次江子我闻角韵
张元干（宋代）

夫差故国萦寒水，铁马南来忽振缨。
城上昏鸦争接翅，舟中逐客谨逃名。
胡笳怨处风微起，濁酒醒时梦易惊。
飘泊似闻山寺近，真成夜半听钟声。
山居苦
赵庚夫（宋代）

栽松成曲径，洗石出秋屏。
米价占新月，更筹认曙星。
买牛邻共契。祭灶妇看经。
不觉成头白，频看烧地青。
锦溪谒坟作 其二
林希逸（宋代）

松下殷勤奠献回，山房四望小徘徊。常年不似今年晚，待得花时过尽来。
夜坐怀都城
项安世（宋代）

霏霏寒露湿樯竿，耿耿明星动玉湾。
夜久暗尘无一点，心闲远念忽相关。
天街月色中秋近，海岸涛头数日间。
正是钱塘好时节，只愁风雨自阑珊。
题洋菊四十四种 其三十七 镂琼杯
弘历（清代）

拟形惟閜斝，称质以琳琅。如云浮大白，雅合劝柴桑。
将米从蛋户换得鲤鱼一尾重二十斤鲇鱼一尾重三十六斤放生
释今无（明代）

方乞桃花米，先将换活鱼。红云生锦浪，绿背拔青蕖。

万事浮生似，孤舟且慰予。龙门他日起，风雨慎村庐。
次韵芳洲先生题法云寺流玉阁
徐瑞（宋代）

危檐面长洲，晴雨各有趣。滩鸣九霄佩，江泻千丈素。

笑问流玉师，岁月不知度。心空忘境胜，力定得实悟。

师云住是间，非住非非住。更问有句无，寒藤倚枯树。
壬戌闰重九客中写梦
董嗣杲（宋代）

今日闰月九，重新做重阳。
东篱賸有花，金黄熨晚香。
大江东下处，其地为柴桑。
靖节馀真祠，祠下荆棘荒。
想像义熙年，此老醉花傍。
寄情付傲睨，有句哀三良。
我思前月九，菊蕾初含芳。
萸气却绽烈，登高苦雨妨。
闰延花盛开，东曦荡晴光。
绕径行已匝，倦去憩竹床。
远梦入无何，随云还故乡。
故乡馀故园，境净浩莫量。
仰睇南峰松，俯引北海觞。
小亭俯溪南，溪声流宫商。
两年身不到，此时梦欲狂。
梦归转无益，梦觉生悲伤。
浮生能几度，客久空回肠。
醒来日已午，寻醉歌沧浪。
江鲜可斫鱠，笑引杯行长。
夕晖不相知，眩眼投西冈。
欢情亦云暂，旅困空相望。
月出照瘐楼，思归转徬徨。
病足昼卧梦中谵谆乃诵尚书也既觉口占绝句
陆游（宋代）

唐虞已远三千岁，每诵遗书涕泗潸。
济济九官十二牧，我独不得居其间！
咏园中梅花
皇甫濂（明代）

上月青阳启曙晖，园梅变腊识春归。
花犹并雪凌芳遍，叶似含情弄影微。
索落机前纨自怯，香分奁外镜堪依。
由来物序兼愁思，一咏何郎欲和稀。
谢灵运诗云中为天地物今成鄙夫有取以为韵遣兴作十章兼寄云叟 其七
李彭（宋代）

器博无近用，胸中要纵横。腐儒昧行藏，寒窗守一经。

营营市道交，务利如兼并。无复典刑在，况当观老成。
灰堆相传始皇焚书处 其一
祁寯藻（清代）

硎谷知何处，灰堆尚有灰。六经终不灭，一炬竟先灾。

惨澹阴符出，苍茫赤帝来。至今原上草，秋烧满荒台。
次韵邵公济寻梅三首
郭印（宋代）

独与幽人臭味同，细看诗句酒杯中。
霜林万木无颜色，只有孤标傲晓风。
减字木兰花·烛花摇影
纳兰性德（清代）

烛花摇影，冷透疏衾刚欲醒。待不思量，不许孤眠不断肠。
茫茫碧落，天上人间情一诺。银汉难通，稳耐风波愿始从。
秋兴
陆游（宋代）

白发萧萧欲满头，归来三见故山秋。
醉凭高阁乾坤迮，病入中年日月遒。
百战铁衣空许国，五更画角只生愁。
明朝烟雨桐江岸，且占丹枫系钓舟。
金刚随机无尽颂·妙行无住分第四
释印肃（宋代）

月浸岩松冷，唯此身心肯。
众生即佛性，佛与众生等。
题富郑公画像
李纲（宋代）

天骄自昔难羁縻，凭陵中夏侵北垂。秦城万里堑山谷，汉女远嫁为阏氏。

赫然武帝事征伐，天下骚动士马疲。古来制禦无上策，本朝镇抚诚得宜。

祖宗守边有良将，胡骑远遁不敢窥。澶渊之役起仓卒，当时众议何其危。

莱公庭争乃亲讨，貔虎百万从六飞。弩机暗发虏酋殒，震怖屈膝祈完归。

欢盟从此到今日，生灵休息诚赖之。中间桀骜邀岁赐，悬河之辩亦莫支。

笃生郑公为民社，一言剖决遂不疑。莱郑之功实终始，配入太庙铭鼎彝。

我生后公不及识，再拜图像涕泗洟。安得如公之人在廊庙，坐使德泽渐烝黎。
冬晓
林希逸（宋代）

云树晓层层，初霞照屋棱。冰池纹以镂，霜瓦气如蒸。

冻想歌樵客，閒思煨芋僧。痴翁吟太早，窗尚有残灯。
九月七日行抵丹噶尔前诣札木巴拉多尔济贝勒弩克图大藏寺祭毕敬成
斌良（清代）

圣王怀远略，使者涉湟津。鹿塞毡裘萃，龙庭俎豆陈。

风高青海静，云锁雪山春。归觐宸衷悦，恩敷万里臣。
读素问十六首
方回（元代）

故贵或脱势，封君有败伤。
良医所不治，其人神已亡。
秦汉以至今，此事纷披猖。
失侯可种瓜，奈何失国王。
松窗用杜句为韵和以棋酒为意十首
曹勋（宋代）

相君有妙趣，一切不容且。
纹楸谁与谈，惟彼上人者。
万州道中作
成鹫（清代）

朝随飞鸟暮归鸦，野鹤閒云不定家。万里黑风吹白浪，一双赤脚踏黄沙。

望山渐喜东林近，去国都忘北岭赊。粥饭主人何处是，驱鸟遥指路三叉。
游麻姑山
饶师道（宋代）

拂晓旌幢远访真，洞中和气一番新。
争迎谢守同游客，尽是方平旧会人。
山峭亭台多占月，地灵风物只知春。
清欢何必笙簧助，自有红泉碧涧邻。
故翰林彭学士挽歌
司马光（宋代）

夙昔游清贯，时流藉重名。
雠书石渠秘，视草玉堂荣。
吉兆虚三鱓，凶期告两楹。
子云思故国，坟树必西倾。
奉酬杨少监见寄退居遣兴之什
李建中（宋代）

贤哲道相扶，经纶本近侍。
风云如有会，霄汉宁无志。
月窟桂抱林，粉闱丹漆地。
一何华组束，而谓浮名遂。
堆积图史书，朝昏铅椠事。
登瀛才力劣，对问神魂愧。
步骤古人踪，含虚君子器。
献言既无状，出守连移次。
持宪怀真刚，退藏生寤寐。
欲邀丘壑老，静坐椎鱼师。
颢气留丹田，尺宅分品位。
寥寥洞府境，落落烟霞意。
金简题上青，与兹尘土异。
庆余思永冠
游九言（宋代）

圣经陈冠义，万世示章程。
是礼最为重，无丧始许何。
三加仪特备，四行责非轻。
此意知谁会，寥寥千古情。
酒衣二首 其一
郑用锡（清代）

衾天席地醉江乾，别有干坤酒国宽。千载知心剩红友，绨袍合赠故人寒。
法驾导引 读蕳斋法驾导引词有感拟作五首 其一
顾清（明代）

骖龙驾，骖龙驾，龙驾引鸾旌。罗列三光俱在下，青云回首玉皇城。

风露杳冥冥。
赠萧自愚炼师
刘崧（元代）

填海衔木石，移山开路衢。既怜精卫苦，复笑愚公愚。

扰扰六合间，机械纷奔趋。岂知大智者，敛之寂若无。

缅彼白鹤仙，昂藏一丈夫。冲抱龙虎气，清含山泽癯。

炼药入紫霞，吹笙上玄都。逍遥青天中，湛寂以自娱。

我欲蹑其躅，飘然安可呼。永怀伯阳翁，握此玄化枢。

毋为事辩巧，取愧斯人徒。
点绛唇 咏杨花
徐应坤（清代）

何处飘来，窗前帘外深深舞。凭风无语。又入邻家去。

曲径长堤，曾号风流树。春无主。行云卓午。下阵黄梅雨。
哭汪信民二首 其二
谢薖（宋代）

徐稚生何陋，袁宏辈岂如。谁知十斛水，中有百金鱼。

肘见贫非病，疽成愤不摅。铭旌返南国，寥落正愁予。
答李师载
李复（宋代）

早岁贤关初闯首，五色长虹出君手。
孤坐傲兀苦老罴，满场输伏甘居后。
巨榜清晓揭宫墙，名姓喧传天下口。
天子未见已先知，云路风生看驰骤。
一官才得坠惊波，颠顿冲风嗟莫救。
冥冥阴祸鬼发机，罗网恢恢疏不漏。
幽囚束缚落空山，蝉腹龟肠锇荒薮。
黄雏乳鷇飞刺天，病翼伤垂自看丑。
男儿性命绝可怜，万事填臆难出口。
天高地远无消息，日月回环岁闰九。
情之所钟正在我，几度寄音藏客袖。
辟书抆拭召从军，寒出绨袍怜范叟。
孤童匹马渡盟津，白发青衫亦何有。
相逢握手话契阔，怀昔感今嗟叹久。
巨干坚姿老不衰，霜雪苍松性依旧。
骐骥不何驾鼓车，镆铘郁郁犹冲斗。
惟君与我同襟期，为君扫榻开东牖。
相对惆怅怀抱恶，聊且拨置共尊酒。
天地氤氲何事无，白云须臾变苍狗。
冥心委顺观我生，任有垂杨生左肘。
和逸道春雪
廖刚（宋代）

春雪未发春工浅，春雪濛溶翳日华。晓户玉楼迷旧燕，晓村琼树点寒鸦。

笼金不碍莺穿柳，覆锦犹妨蝶恋花。凭仗东风吹更暖，桃源端欲访仙家。
和鲜于顷节推惠诗
冯山（宋代）

英驾能来慰寂寥，相看衰鬓共飘摇。风骚会里多年别，谈笑杯中万事销。

休叹辕驹方局蹐，不知籓鴳已逍遥。如将巧思鸣孤愤，为我商声更一谣。
菩萨蛮 闻桂花香偶成
宗婉（清代）

秋闺寂寂秋风入。裴□独倚阑干立。香忽逐风来。

桂花何处开。

小鬟刚欲摘。却与雕墙隔。墙外是邻家，邻家有此花。
邵公济求泰定山房十诗·下马桥
苏籀（宋代）

泉下颜光禄，二纪瞻马首。
停骖肃松槚，风节应不朽。
偈颂一一二首 其一○○
释清远（宋代）

定明妙应禅师，说法不云不雨。不是时人不闻，又非不善其语。

不斯一味灵通，过了几多寒暑。纵逢败种焦芽，方便一时救取。
寄愁 其五
梁宪（明代）

一饵仙人九节蒲，冰霜为质雪为肤。芳心皎洁如秋月，夜夜清辉照玉壶。
野望
杜甫（唐代）

金华山北涪水西，仲冬风日始凄凄。
山连越巂蟠三蜀，水散巴渝下五溪。
独鹤不知何事舞，饥乌似欲向人啼。
射洪春酒寒仍绿，目极伤神谁为携。
官采木
洪咨夔（宋代）

深山风雨几百秋，直干云汉大蔽牛。
轮囷离奇不尺度，一旦出应天家搜。
山摧浪压斧斤下，横亘十亩眠苍虬。
白头地主坐叹息，物囿於数吾何尤。
为言此殆有天幸，如拔莘渭归商周。
栋梁未央坐万乘，柱石明堂朝诸侯。
老翁闻语囅然起致祝，切莫去作昭阳梳洗楼。
西斋冬夕
宋祁（宋代）

西海共摇落，居然彫岁深。
林疏纵风怒，天惨趣云阴。
冰沼留寒鹜，灯簷射宿禽。
怀人感衰鬓，自此不胜簪。
送李廷晔令东莞兼柬邓香山 其一
徐熥（明代）

初从北阙佩鸣珂，拥传遥从五岭过。官馔自今多海错，童谣强半是黎歌。

广州旧甓寻陶侃，粤国荒台吊尉陀。只恐簿书能俗客，一封那肯问渔蓑。
中心对月
李处权（宋代）

露洗风吹未遽央，登山临水总心降。
明年此夕知何处，自古中心不可双。
尚倚人琴温似玉，更能诗酒浩如江。
披襟拄颊浑无寐，斗转参移莫下窗。
宿谯东逆旅夜闻歌白公琵琶行
张耒（宋代）

元和才子悲流落，一听琵琶谓天乐。
青衫裛泪作长歌，谁取篇章和宫角。
谯东夜久行人桸，卧闻此歌歌者谁。
歌侣旧时人不见，举头欲听泪双垂。
画堂青琐春无事，几听此歌还几醉。
东风桃李作黄埃，宝箧尘昏谱闲字。
一声一听一情伤，未老应知几断肠。
展转曲终灯烬落，荒城寒月夜飞霜。
岁晏百忧集二首 其一 
丁鹤年（元代）

岁晏百忧集，独坐弹鸣琴。琴声久不谐，何以怡我心。

拂衣出门去，荆棘当道深。还归茅屋底，抱膝《梁父吟》。
书无想山先域屋壁二首 其一
郭祥正（宋代）

东岭杉松手自栽，已成浓荫覆泉台。满头白发行催死，能得生前几度来。
杂感三首 其一
陆次云（清代）

雷霆能击人，独畏操莽威。鬼神能福人，独于孔孟遗。

今古无鉴戒，祸乱相乘除。问天天不言，屈平空著书。
芒种後经旬无日不雨偶得长句
陆游（宋代）

芒种初过雨及时，纱厨睡起角巾欹。
痴云不散常遮塔，野水无声自入池。
绿树晚凉鸠语闹，画梁昼寂燕归迟。
闲身自喜浑无事，衣覆熏笼独诵诗。
三寓返照庵用前韵 其二
王寂（南北朝）

秾李夭桃满院栽，当年留宿正花开。而今树老僧行上，前度刘郎又独来。
夜坐小饮
陆游（宋代）

零落槐花已满沟，江湖又见一番秋。
冰轮有辙凌空上，银汉无声接地流。
丹荔甘寒劳远致，玉醅酟洌喜新篘。
移床坐对西南电，好雨心知不待求。
堪笑二首 其二
董纪（明代）

自古兴亡有数存，铜驼曾见棘中蹲。赞皇谩述平泉记，犹欲丁宁戒子孙。
龙游寺南屏轩和宋宠父韵
李新（宋代）

平日江干过，南屏首重回。
不妨图里见，曾是梦中来。
近市楼台逼，高城鼓角催。
老年知涉世，临事却衔枚。
郊居集句十首 其十
卢龙云（明代）

揣分非才合退藏，不离窗下见羲皇。

青袍白马有何意，社酒寒灯乐未央。年貌暗随黄叶去，此心兼笑野云忙。

悠悠物外身无事，莫倦连朝在醉乡。
金刚随机无尽颂·究竟无我分第十七
释印肃（宋代）

承佛记堪任，情忘境自沉。
解吹无孔笛，弹得没弦琴。
最高楼（寿刘介叔）
赵文（宋代）

春小小，和气满仙家。喜渐近春华。彩衣明媚人如玉，金杯潋滟酒成霞。寿诗翁，翁饮少，更添些。便万里传宣谁不羡。便万里封侯谁不愿。适意处，退为佳。田园尽可渊明栗，弓刀何似邵平瓜。但年年，清浅水，看梅花。
鸳鸯歌为张节妇赋
马贯（元代）

翠屏罗荐沈香楼，紫金鸳鸯居上头。
双飞誓作不死匹，万古愿同歌《莫愁》。
楼前长挂团圆月，谁道能圆又能缺。
可怜交颈复同心，一夜秋风两离别。
茱萸子落芙蓉老，云鬓蛾眉断梳扫。
永持灰死百炼心，化作人间雪衣鸟。
万年莫铸双龙泉，千年莫栽并头莲。
鸟飞在地长自洁，月缺在天长不圆。
绍兴间国工胡伟琵琶擅称一时其徒豪兴得胡心传之妙今年七十二清健伎益精从容话故都事使人感叹因书小诗与之
张镃（宋代）

半生繁会想梨园，醒耳秋风凤语弦。我亦秦关归未暇，故都休说汴河边。
春晚宴两相及礼官丽正殿学士探得风字
李隆基（唐代）

乾道运无穷，恒将人代工。阴阳调历象，礼乐报玄穹。

介胄清荒外，衣冠佐域中。言谈延国辅，词赋引文雄。

野霁伊川绿，郊明巩树红。冕旒多暇景，诗酒会春风。
王翚晚梧秋影
弘历（清代）

叶叶露纤纤，秋光一夕兼。萧疏偏入牖，飒沓正捎檐。

幽赏殊未已，清机宛可拈。当前相印證，举首见银蟾。
登卧龙冈寻草庐故址 其一
区大相（明代）

连冈带长薄，三顾有遗墟。地势昔龙卧，山光旧草庐。

阵图云鸟散，耕陇野人锄。感激君臣际，深思得水鱼。
次韵李举之玉霄亭
曾惇（宋代）

新亭崛起最高峰，无数遥岑翠埽空。
恐有谢公留屐齿，为开摩诘画屏风。
倚江杨柳正高下，照水杏花能白红。
正欠渭川千亩竹，清阴分借懒邻翁。
离泗州冒大雪
张耒（宋代）

阴风驾长淮，铁马一百万。
孤舟犯其垒，白羽一挥散。
崩腾中夜雪，千里照组练。
乾坤合冥蒙，远色辨波面。
云端数寸塔，仅若簪出弁。
寒飞不远林，瘦植冻依岸。
龟山晚沽酒，旅食烹野雁。
惜哉吾里丰，一亩不素办。
送僧
释智圆（宋代）

万缘难系自由身，道性何妨学世人。
拟向东门赠离别，长堤杨柳未成春。
秋晴
张嵲（宋代）

时事任从儿辈说，新诗谁得老夫降。
鬼名罢检秋堂静，卧看风枝动晚窗。
下鼻亭泷行八十里聊状艰险，寄青苗郑副端朔阳
戴叔伦（唐代）

泷水天际来，鼻山地中坼。盘涡几十处，叠溜皆千尺。

直写卷沈沙，惊翻冲绝壁。淙淙振崖谷，汹汹竟朝夕。

人语不自闻，日光乱相射。舣舟始摇漾，举棹旋奔激。

既下同建瓴，半空方避石。前危苦未尽，后险何其迫。

倏闪疾风雷，苍皇荡魂魄。因随伏流出，忽与跳波隔。

远想欲回轩，岂兹还泛鹢.云涯多候馆，努力勤登历。
江夏行吊熊襄悯公
喻文鏊（清代）

江陵死，几人相。江夏诛，几人将。锦袍花蹙银麒麟，白牌封剑真将军。

生手已易袁应泰，掣肘更来王化贞。臣罪当诛血一缕，不死封疆死门户。

臣心可剖疏千言，不任经臣任枢部。东厂罗织贤与良。

邦国殄瘁人先亡。中原从此遂破裂，九边传首祸最烈。

九边风雪黄云高，魂兮归来何处招。痛吟性气先生集，江头松竹寒萧萧。
红头屿木盘木船泥碗歌
梁成楠（清代）

木盘三尺谁所斲，其制不雕复不琢。老髯好事作盘铭，铭字中央周四角。

刳木为舟长尺咫，黑白二文皆两已。土簋土型分始见，混沌胚胎拙无比。

老髯摩挲向予语，南溟之南番所处。火烧屿与红头屿，有如东西列两序。

火烧屿有汉人至，舶来或载漳泉器。红屿诸夷但闭关，汉人不入昆明地。

葡萄酒，淡芭菰。大瀛人，以为娱，口腹同嗜彼独无。

干戈揖让何多事，结绳制字胡为乎。寄译象鞮皆不用，指天扪腹声呜呜。

我闻有虞制器始用漆，日本漆师称第一。舟楫之用济不通，火轮奇妙逾神工。

汝定哥窑纷制作，洋瓷缕采黄金错。金车玉辂本椎轮，茹毛得饱思猩唇。

玉杯象箸莫太息，却怪先为火化人。髯乎莫笑红屿器朴拙，太朴不完生诡谲。

弧矢收威震炮车，九州四海皆流血。何如民物尚得古人意，规矩高曾良不啻。

反本复始当有时，愿君宝此勿轻弃。
杂题（三首）
顾源（明代）

晨登苍崖巅，夕息苍崖足。
手把青松枝，坐看春禽浴。
呈徐侍郎兼寄辛幼安
刘过（宋代）

猿臂将军战不休，当时部曲已封侯。
夜深忽梦燕山月，犹幸君王晚更收。
夏夜露坐
姜特立（宋代）

脱帻思悠哉，峥嵘望斗魁。
好风蘋末起，清兴月边来，
天地供吟笔，星河落酒杯。
神仙去不远，便欲跨蓬莱。
南朝
钱惟演（宋代）

结绮临春映夕霏，景阳钟动曙星稀。
潘妃宝钏光如昼，江令花牋落似飞。
舴艋凌波朱火度，觚稜拂汉紫烟微。
自从饮马秦淮水，蜀柳无因对殿帏。
题喜归亭
张纲（宋代）

君恩赐我老菟裘，旋筑池亭野趣幽。地势曲连青嶂绕，波光环匝翠烟浮。

兴来樽酒随时办，客散琴书尽日留。为问标题意何在，一生心足是归休。
金丹诗诀 其四十八
陈楠（宋代）

甲龙庚虎镇相随，铅汞同炉始可为。曾取地天交泰事，自然交媾坎和离。
过冷泉
张镃（宋代）

未喜亭阴坐，先贪树畔行。
豀浑因雨瀑，岩近得风清。
一饭幽人福，三杯太古情。
尚须冰月挂，来放雪涛倾。
偈颂七十六首
释师观（宋代）

挝动禾山鼓，吹起少林笛。
当机觌面提，觌面当机疾。
咄，一任风吹日炙。
平阳四首　时予以吏部谪判平阳 其四
韩邦奇（明代）

清晓寒霜候早朝，小童羸马禁天遥。平阳判府催徵出，棨戟重罗过豫桥。
春日直门下省早朝（时为右补阙）
王维（唐代）

骑省直明光，鸡鸣谒建章。遥闻侍中珮，闇识令君香。

玉漏随铜侍，天书拜夕郎。旌旗映阊阖，歌吹满昭阳。

官舍梅初紫，宫门柳欲黄。愿将迟日意，同与圣恩长。
忆金山寺兼示阇黎诸上人
谢榛（明代）

兹山自开辟，突作中流柱。静居元气间，苍茫混太宇。

奇秀天所钟，迥立照万古。根深接地轴，永依造物主。

石穴藏蛟龙，山灵势长俯。绮霞几明灭，白涛任吞吐。

逦𨓦乱渔蓑，霏微正烟雨。清若顾凯画，阴晴皆可睹。

祇园绝尘氛，法界自风土。天晓浮图出，梵声杂钟鼓。

老衲饲饥鼋，况复鸟雀聚。慈悲西来心，吾亦本初祖。

顿悟能为诗，三昧超徐庾。探胜尽南北，衰病何闭户。

壮心赋两都，乘流荡双橹。佳人有所思，采芳新林浦。

还期蒋山兴，宁虚梦天姥。
杂咏一百首 其八十九 儒仲妻
刘克庄（宋代）

彼雏饰容服，吾稚业耕锄。不以贫惭富，贤哉妇儆夫。
野菊二首
史铸（宋代）

熠熠溪边野菊黄，风前花气触人香。
可怜此地无车马，扫地为渠持一觞。
颂古四十四首
释法泰（宋代）

嵯峨万仞是曹山，气岸雄雄坐祖关。
横按镆铘全正令，太平寰宇斩痴顽。
直宿南宫三首
杨万里（宋代）

独直南宫午独吟，祥云淡淡竹阴阴。
小风慢落鹅黄雪，看到槐花一寸深。
踵息斋
张耒（宋代）

物之有知者恃息，物之有息知为贼。
天长地久载元气，天地无心故无极。
君知一身谁主持，六尘缘影工伎儿。
发生变幻不暂止，令汝鼻息无停时。
喘呼呀呷生至死，去今已远何由归。
真人嗒然吾丧我，能使炎火为寒灰。
中空无宰气不使，内自升降如灵龟。
深之又深乃至踵，根深蒂固凝不动。
超然内外无死地，梨枣华实龙虎用。
真人示我尺素书，万卷丹经不劳诵。
他年绿发对铜狄，却视吾斋真作梦。
宿叶璋桥庵舍
沈与求（宋代）

渡涧穿林夕未休，野人篝火引前驺。惊从略彴滩声急，喜见廜㢝草盖修。

云卧自惊魂梦冷，星驰先恼肺肝愁。乞身老我双溪上，记取端能赋远游。
赠恪上人
吴芾（宋代）

上人来访我，袖里出佳篇。
穷理通三命，知音妙七弦。
不妨时对榻，聊与共谈禅。
一饭虽粗粝，闲中且结缘。
初得南园
苏辙（宋代）

倒囊仅得千竿竹，扫地初开一亩宫。
千里故园魂梦里，百年生事寂寥中。
晏家不愿诸侯赐，颜氏终成陋巷风。
洗竹移花吾事了，子孙他日记衰翁。
景福东厢诗·赐酒
司马光（宋代）

和气盈金榼，恩光湛玉觞。
应知北山羽，犹怯上林霜。
醇味回秋色，清都近醉乡。
山茅沾雨露，誓极寸心长。
清胜亭
黄裳（宋代）

灵源来处乱云深，回抱华亭惬我吟。窥影冷光天上面，入怀清气水中心。

桥头月到人携榼，蘋末风来客解襟。秣马台前聊遣兴，寸阴何惜与登临。
仲夏寄王文学
伍绳武（明代）

高山流水有知音，曾识当年铁石心。溪上烟霞时叠梦，扇头诗句日微吟。

蔷薇一架浮香远，杨柳千条涴绿深。人地幽奇多怅慕，芒鞋竹杖欲相寻。
八月十四至十六日无月二首
郭印（宋代）

不见团圆桂景森，清辉一片本常今。
欲看静夜千家昼，先扫长常万里阴。
宇宙光明思佛掌，儿童嚬蹙见人心。
茫茫千里凭谁问，每使良辰罢访寻。
濠上
宋祁（宋代）

庄生坐濠上，下玩戏鱼躍。
鱼固不知人，人奚谓鱼乐。
东溪
张耒（宋代）

东溪何潺潺，秋水清见底。
纵横小石圆，一一静无滓。
空山人不小，漍漍响环佩。
我来每终日，漱濯弄清泚。
山居时已久，不省有朝市。
门阑人客少，跨马必至此。
麋鹿见我熟，相对不复起。
谁知寂寥趣，寄言同声子。
答谯王诗
于仲文（隋代）

梧台开广宴，竹苑列英贤。景差方入楚，乐毅始游燕。

折角挥谈柄，重席吐言泉。武骑初ゼ翰，文学正题鞭。

玉徽调绿绮，璧散沈青田。晚霞澹远岫，落景藻长川。

未陪东阁赏，独咏西园篇。
同游岳麓分韵得洗字
张栻（宋代）

游观不作难，呼舟度清泚。
新晴宿潦净，群山政如洗。
上方着危栏，万象见根柢。
寒泉自可斟，况复杂肴醴。
高谈下夕阳，邂逅玄钥启。
中流发浩歌，月色在波底。
上帅漕闵雨十首
彭龟年（宋代）

豪家低昂心，常对时亏盈。
卓氏一窖粟，杀人眂长平。
枫亭道中怀旧寮元佐
罗荣（明代）

黄华山下故人庐，飞翠茏葱护隐居。驿路折梅春雪后，亭窗剪隐夜灯初。

寒暄故事樽前话，梦寐新诗壁上书。明日过江人渐远，浮萍踪迹定何如。
题淮阴侯庙十首
邵雍（宋代）

若非韩信难除项，不得萧何莫制韩。
天下须知无一手，苟非高祖用萧难。
御赐真赞师演成四偈
释宗杲（宋代）

圆觉空明，胡来汉现。
一点灵光，万化千变。
答惠洪问住山
释怀志（宋代）

万机俱罢付疾憨，踪迹常容野鹿参。
不脱麻衣拳作枕，几生梦在绿萝庵。
西江月·多少外寻卦象
牧常晁（元代）

多少外寻卦象，不知返照真元。此身元是易之门。昼夜坎离常此。鸟乌兔马牛龙虎，无非借喻为根。屯蒙既未定晨昏。定意专心为本。
霜天晓角
吴礼之（宋代）

连环易缺。难解同心结。痴騃佳人才子，情缘重、怕离别。

意切。人路绝。共沉烟水阔。荡漾香魂何处，长桥月。断桥月。
梅花绝句十首 其十
陆游（宋代）

今年真负此花时，醉帽何曾插一枝。渐老情怀多作恶，不堪还作送梅诗。